དྲན་ཐོའི་ནང་བོད་མིར་རང་ཉིད་དགོས་མཁོ་དང་ཁྱད་ཆོས་མཚམས་པའི་ས་གནས་སྲིད་གཞུང་དང་༌།སྲིད་གཞུང་གི་རྩ་འཛུགས་དེ་བཞིན་ལམ་ལུགས་གཏན་འཁེལ་བྱས་པའི་དབང་ཆ་ཡོད་དགོས།རང་སྐྱོང་ས་གནས་ཀྱི་མི་མང་འཐུས་མིའི་ཚོགས་ཆེན་ལ་ས་གནས་འདི་གའི་གནད་དོན་ཚང་མར་ཁྲིམས་སྲོལ་བཟོ་བའི་དབང་ཆ་ཡོད་དགོས་པ་དང༌།དེ་བཞིན་རང་སྐྱོང་སྲིད་གཞུང་གི་སྡེ་ཚན་ཁག་ལ་ལག་ལེན་བསྟར་བའི་དབང་ཆ་ཡོད་དགོས་པ།རང་ཚུགས་ངང་གཏན་འབེབས་བྱེད་པའི་དབང་ཆ་ཡོད་དགོས།ཞེས་བཏོན་ཡོད།ས་གནས་དེ་གའི་གནད་དོན་ཚང་མ་ཟེར་བའི་ཐད་དྲན་ཐོའི་ནང་སྐད་ཡིག་དང༌།རིག་གནས།ཆོས་ལུགས།སློབ་གསོ།ཁོར་ཡུག་སྲུང་སྐྱོང༌།རང་འབྱུང་ཐོན་ཁུངས་བེད་སྤྱོད།དཔལ་འབྱོར་འཕེལ་རྒྱས་དང་ཚོང་དོན།སྤྱི་པའི་འཕྲོད་བསྟེན།སྤྱི་པའི་བདེ་འཇགས།ཕྱི་མིར་དོ་དམ་གཏན་འབེབས།རྒྱལ་ཁབ་གཞན་དག་དང་འགྲོ་འོང་སོགས་ཕྱོགས་བཅུ་གཅིག་དྲངས་པ་མ་ཟད།ཕན་ཚུན་འབྲེལ་བ་ཟབ་པ་འམ་ཡང་ན་ཐུན་མོང་གི་ཁེ་ཕན་ཐད་ཀྲུང་དབྱང་དང་ས་གནས་སྲིད་གཞུང་གིས་མཉམ་ལས་ཐོག་ཐག་གཅོད་བྱ་ཐབས་འཛུགས་པདང༌།ཕྱོགས་གཅིག་གིས་མོས་མཐུན་མ་བྱས་པའི་གནས་ཚུལ་འོག་ཀྲུང་དབྱང་ངམ་རང་སྐྱོང་ས་གནས་གང་ཞིག་གིས་ཀྱང་རང་སྐྱོང་གི་རྩ་བའི་དོན་ཚན་ལ་རང་དགར་བཟོ་བཅོས་རྒྱག་མི་རུང་བའི་རེ་བ་བཏོན་ཡོད།དེ་གསལ་པོ་བཤད་ན་དེ་ནི་ཏཱ་ལའི་བླ་མས་ལོ་ཤས་རིང་ནན་བཤད་ཡང་ཡང་བྱས་པའི་ཕྱི་དྲིལ་དང་རྒྱལ་སྲུང་ཕུད་ལས་དོན་གཞན་དག་ཚང་མ་བོད་མིས་འགན་འཁུར་དགོས་པ་མ་ཟད།དབང་ཆ་ཚང་མ་ཡོད་ཅེས་པ་དང་བོད་དུ་རྒྱལ་ཁབ་གཅིག་ལམ་ལུགས་གཉིས་བྱ་ཐབས་ལྟར་རང་སྐྱོང་ངོ་མ་ལག་ལེན་བསྟར་བ་མ་ཟད།ཤང་ཀང་དང་ཨའོ་མན་ལས་དེ་བས་ཆེ་བ་ཡོད་དགོས་ཟེར་བ་དེ་རེད།